د بهر مېشتو افغانانو  نړيواله شورا
د بهر مــشتو افغان کدرونو د پــژندلو او تـــون کمیسیون
افغانستان کې د تېرې نيږدې نیمې پېړۍ راهیسې راتپل شوې خونړي کړکېچ که له یوې خوا د افغانانو ژوند اوژواک ته غمیزې زېږولي دي او ملیونونه افغانان یې له خپل  پلرني ټاټوبي نه کډه کېدو ته اړ کړي دي، له بلې خوا یې د دغه هېواد بېلابېل دولتي او ټولنیز بنسټونه د پوپنا کولو تر بریده ویجاړ کړي دي، سربېره پردې له دغو ادارو زرګونه مسلکي کدرونه  له هېواد څخه کوچېدو اړ شوي او په دې توګه ټول هېواد یوې کدري بېوزلۍ سره مخ شوی دی. 
د بهرمېشتو افغانانو د نړيواله شورا له خپل پیدایښت راهیسې افغانستان کې د مغزي زبېښ 
(Brian Drain)
زیانونو ته پام دی، او هڅه یې دا ده چې هېواد کې د دغو زیانونو د پڅولو، او له کبله یې د منځ ته راغلو مسلکي تشو د ډکولو لارې چارې وپلټي. د شورا مشرتابه ډلې په همدې موخه د خپل نوي کاري کال په لومړنۍ غونډه کې پرېکړه وکړه چې یو داسې کمیسیون په کار و ګوماري چې له هېواد نه بهر مېشت افغان کدرونه وپېژني، د دغو کدرونو یو نیولیک جوړ کړي، او په دې توګه ورته افغانستان کې دننه یا د باندې د افغانستان د ملي ګټو ساتنې او ترلاسه کولو ، او افغانانو ته د خدماتود وړاندې کولو په لاره کې د کارکولو آسانتیا وبخښي.
د بهر مېشتو افغان کدرونو د پېژندلو او تړون کمیسیون ۳ ډوله بهرمېشتي کدرونه پېژندلي دي:
لومړی: هغه کدرونه چې خپلې لوړې او مسلکي زده کړې یې افغانستان کې دننه کړي، د افغانستان کاري ځواک کې اوږده تجربه لري خو افغانستان نه د باندې د کوربه هېوادونو کاري ځواک په خپلو مسلګونو کې نه دي جذب کړي. دا ډله کدرونه د افغانستان ستره شتمنۍ ده چې د افغانستان دولت په نېغه پانګونه روزل شوي دي، او دا وړتیا لري چې افغانستان کې دننه یا د باندې د افغانستان په ګټه کار وکړي.

دویم: هغه کدرونه چې خپلې ځینې یا ټولې زده کړې یې افغانستان کې بشپړې کړي دي، او اوس له افغانستان نه د باندې د کوربه هېوادونو کاري ځواک کې په خپل مسلک کې جذب شوي دي. افغانستان په دغو کدرونو ډېر حق لري، او دوي کولی شي هېواد کې دننه یا د باندې افغانستان لپاره کار وکوي. دا ډله کدرونه ډېری وخت کوربه هېوادونو کې بوخت دي، او افغانستان ته د دوي د کار لپاره ټاکلې کړنلارې په پام کې دي.

دریم: هغه کدرونه چې په خټه افغانان دي خو له هېواد نه بهر زېږېدلي، او یا په ډېر ماشومتوب کې کوربه هېواد ته کوچېدلي. دغو کدرونو خپلې ټولې زده کړې هېواد نه بهر کړي او د افغانستان کاري کلتور، او په ډېرو مواردو کې پښتو او دري ژبو سره بلد نه دي. دغه کدرونه ډېر پیاوړي او رسېدلي دي، او مشخصو طرح شوو کړنلارو له لارې افغانستان ته ګټور جوتېدلی شي.

د کار د پیل په توګه کمیسیون پتېیلې ده چې د بهرمېشتو افغان کدرونو یوه برېښنایي کونده جوړه کړي او د راتلونکو میاشتو اوږدو کې د داسې پروژو په څرنګوالي کار وکوي چې په مټ یې دغه کدرونه افغانستان کې دننه یا د باندې ددغه هېواد د ودې او پرمختګ لپاره وکارول شي 

هیله ده دلاندې ټومبل شوي فایل پرانیستلو سره د کدرونو نومونه اړوندې کټګوري کې ثبت کړئ او فایل دارالانشا ته واستوئ. که فایل نشئ کارولی نو د کدر په اړه غوښتل شوي مالومات د ایمیل له لارې هم راآستولی شئ. که وړاندیز شوی کدر تاسو په خپله نه یاست هیله ده د کدر د نوم د ثبتولو نه دمخه د هغوي خوښه هرومرو واخلئ.

